<classify> Muro alisema mchezaji huyo amekuwa akifanya mambo na kuonesha tabia ambazo si za kimichezo, gandamizi na ambazo zinaiathiri timu. Mchezaji huyu ameendelea kurudia mambo haya mara nyingi japokuwa klabu ilimpa maonyo mbalimbali kwa barua na wakati mwingine kukatwa mshahara, alisema.Alisema mchezaji huyu amekuwa akichelewa na kukosekana mara kwa mara katika programu za timu hususan anapokuwa amekwenda likizo au kutumikia timu yake ya taifa ya Rwanda.Mara zote alipoitwa na timu ya taifa aliondoka bila hata klabu kupata taarifa ukiachilia mbali kutoomba ruhusa, amekuwa akishiriki katika mashindano ambayo sio rasmi na bila kuruhusiwa na klabu, amekuwa akiweka maslahi yake mbele na sio yake na klabu, alisema.Alisema kutokana na mambo hayo ameshindwa kuishi kwa kufuata vipengele vilivyomo kwenye mkataba wake kwa kushindwa kuthamini kazi yake na utovu wa nidhamu kwa programu za Yanga hususan mazoezi ya maandalizi kipengele cha 5a.Pia, uvunjifu wa mara kwa mara wa kanuni na vipengele katika mkataba wake ambao yeye binafsi alisaini kama ilivyoelekezwa kipengele 15b iii. Hivi karibuni Yanga ilimsimamisha Niyonzima kwa muda usiojulikana baada ya kuchelewa kujiunga na wenziwe kutoka mapumzikoni na kutakiwa kujieleza.Katika taarifa ya Muro jana alisema katika kikao baina ya mchezaji na kamati ya nidhamu ya klabu Desemba 22, 2015 Niyonzima alikiri makosa yake na baadaye kamati ilimuomba kutoa maelezo kwa maandishi kama jinsi alivyoelekezwa kwenye kamati na kutakiwa kuyawakilisha Desemba 23, 2015.Alifafanua kuwa kwa bahati mbaya mchezaji hakuwasilisha maelezo yake mpaka sasa, kitendo ambacho alisema ni ukosefu wa nidhamu na kukidharau chombo kikuu cha maamuzi katika klabu hiyo.Mkuu huyo alisema kutokana na kanuni namba nne ya Fifa juu ya kuimarisha mikataba kati ya wachezaji wa kulipwa na klabu kanuni namba 17 kipengele cha kwanza, pili, nne na tano vinaongelea mambo muhimu kuhusu uvunjaji wa mikataba na mchezaji kulipa gharama kwa klabu.Alisema Yanga itapinga usajili wa mchezaji huyo kwa timu yoyote itakayomtaka bila gharama za fidia hizo kulipwa. Niyonzima aliyezaliwa mwaka 1990 alijiunga na Yanga mwaka 2011 akitokea APR ya Rwanda na kuisaidia timu hiyo katika michuano mbalimbali ya kitaifa na kimataifa.  <topic>: michezo 